Lp minister pr Liisa-Ly Pakosta

Justiits- ja Digiministeerium

Suur-Ameerika 1 Teie: 30.04.2025 nr 8-1/3919-1

10122 TALLINN Meie: 15.05.2025 nr 6-1/25-1

*(saadetud e-posti teel)*

**Arvamus justiitsministri 28.12.2005 määruse nr 59 muutmise eelnõu kohta**

Lugupeetud justiits- ja digiminister

Täname Teid võimaluse eest avaldada arvamust justiitsministri 28.12.2005 määruse nr 59 muutmise eelnõu kohta. Nõustume eelnõus toodud muudatustega.

Pöörame tähelepanu et eelnõu seletuskirja punktis 4 „Määruse mõjud“, alapunktis „Sihtrühm I: Notarid“ toodud väide, et muudatusel on notaritele positiivne mõju töökoormuse vähenemise näol, ei ole õnnestunud ja selline käsitlus tuleks seletuskirjast kas jätta välja või esitada koos analüüsiga.

Kontekstis, kus notarite arv on paika pandud lähtuvalt eelduslikult töökoormusest ja vajadusest teenuse järele ning notar saab tegutseda vaid notarina või õppe- ja teadustööl, ei saa töö ärajätmist automaatselt käsitleda positiivse mõjuna, ilma et analüüsitaks, kas tegemist oli kahjumliku või kulusid katva toiminguga. Notaribürool on märkimisväärsed püsikulud ja neid saab katta vaid notariteenuse eest saadava tasu arvel. Kui teenust tarbitakse vähem, võivad notaril tekkida majanduslikud raskused.

Majandusaasta aruande edastamise eest on notari tasu 25,55 eurot, selleks, et väita, et selle töö mittetegemine on notaritele positiivne, peaks olema analüüsitud, et tegemist on kahjumliku toiminguga. Kui aga ministeeriumi hinnangul on tegemist kahjumliku toiminguga, mis ei kata ära toiminguga seotud kulusid, siis tuleks analüüsida, kas sellise toimingu subsideerimine teiste notari toimingutega on õiguskäibe seisukohast põhjendatud.

Olukorras, kus notaritasude ajakohastamise vajadus on ilmne, kuid vastav seaduseelnõu on venima jäänud, ei saa pidada sobivaks lähenemist, mis esitab notariaalsete toimingute vähendamist notaritele automaatselt positiivsena. Usume, et mõistate sisuliselt notariteenuse toimimist ning tegemist on lihtsalt ebaõnnestunud mõjude kirjapanekuga.

Lugupidamisega

Kaidi Lippus

Notarite Koja tegevdirektor

*/allkirjastatud digitaalselt/*

Kaitti Persidski

617 7903